Komission asetus (EY) N:o 49/2000, annettu 10 päivänä tammikuuta 2000, muiden kuin neuvoston direktiivissä 79/112/ETY säädettyjen pakollisten mainintojen liittämisestä tiettyjen geneettisesti muunnetuista organismeista valmistettujen elintarvikkeiden pakkausmerkintöihin annetun neuvoston asetuksen (EY) N:o 1139/98 muuttamisesta



Virallinen lehti nro L 006 , 11/01/2000 s. 0013 - 0014



KOMISSION ASETUS (EY) N:o 49/2000, annettu 10 päivänä tammikuuta 2000, muiden kuin neuvoston direktiivissä 79/112/ETY säädettyjen pakollisten mainintojen liittämisestä tiettyjen geneettisesti muunnetuista organismeista valmistettujen elintarvikkeiden pakkausmerkintöihin annetun neuvoston asetuksen (EY) N:o 1139/98 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 18 päivänä joulukuuta 1978 annetun neuvoston direktiivin 79/112/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 97/4/EY(2), ja erityisesti sen 4 artiklan 2 kohdan, sekä katsoo seuraavaa: 1) Neuvoston asetuksessa (EY) N:o 1139/98(3) säädetään muiden kuin direktiivissä 79/112/ETY säädettyjen pakollisten mainintojen liittämisestä Komission päätöksen 96/281/EY(4) soveltamisalaan kuuluvasta geneettisesti muunnetuista soijapavuista (Glycine max. L.) ja komission päätöksen 97/98/EY(5) soveltamisalaan kuuluvasta geneettisesti muunnetusta maissista (Zea mays L.) valmistettujen elintarvikkeiden ja elintarvikkeiden ainesosien pakkausmerkintöihin. 2) Asetuksessa (EY) N:o 1139/98 tunnustetaan, että elintarvikkeiden satunnaista saastumista geneettisestä muunnoksesta peräisin olevasta DNA:sta tai proteiinista ei voida sulkea pois. 3) Tämän vuoksi neuvosto kehotti asetuksen (EY) N:o 1139/98 antamisen yhteydessä komissiota tutkimaan mahdollisuutta asettaa raja-arvo geneettisestä muunnoksesta peräisin olevan DNA:n ja proteiinin pitoisuudelle satunnaisen saastumisen huomioon ottamiseksi. 4) Vaikka jotkut toimijat välttävät geneettisesti muunnettujen soijapapujen (Glycine max L.) tai maissin (Zea mays L.) tai niistä valmistettujen tuotteiden käyttämistä valmistamiensa elintarvikkeiden raaka-aineena, tällaisissa elintarvikkeissa saattaa olla mainituista geneettisesti muunnetuista organismeista peräisin olevaa ainesta seurauksena esimerkiksi viljelyn, sadonkorjuun, kuljetuksen, varastoinnin ja prosessoinnin aikana tapahtuneesta satunnaisesta saastumisesta. 5) Jos tällaisen aineksen esiintyminen on satunnaista ja aines muodostaa vain pienen osan kyseessä olevan elintarvikkeen ainesosasta, ainesosaan ei ole tarpeen soveltaa asetuksessa (EY) N:o 1139/98 säädettyjä merkintävaatimuksia. 6) Tämän tavoitteen saavuttamiseksi on tarpeen vahvistaa raja-arvo mainituista geneettisesti muunnetuista soijapavuista ja maissista peräisin olevan aineksen satunnaiselle esiintymiselle elintarvikkeiden ainesosissa. 7) Selvyyden vuoksi on aiheellista vahvistaa mainittu raja-arvo yhtenä ainoana prosenttilukuna. 8) Yhden prosentin raja-arvo soveltuu parhaiten toleranssipitoisuuden vahvistamiseen, sillä se on samalla tarpeeksi pieni ja siinä otetaan riittävästi huomioon myös sen toteutettavuus tuotantoketjun eri vaiheissa. Määritysmenetelmät mahdollistavat jo nyt tai piakkoin tämän raja-arvon määrittämisen. Yhden prosentin raja-arvoa on kuitenkin pidettävä enimmäisarvona, ja toimijoiden olisi tämän vuoksi pyrittävä mahdollisen pieneen tällaisen satunnaisesti esiintyvän aineksen pitoisuuteen. 9) On aiheellista selventää, että yhden prosentin raja-arvon olisi oltava toleranssipitoisuus, jota sovelletaan mainituista geneettisesti muunnetuista organismeista peräisin olevan, satunnaisesti esiintyvän aineksen pitoisuuden lisäksi myös kaiken tällaisen materiaalin ja kaiken muun geneettisesti muunnetuista organismeista peräisin olevan, Euroopan parlamentin ja neuvoston asetuksen (EY) N:o 258/97(6) mukaisesti markkinoille saatetun aineksen yhteispitoisuuteen. 10) Geneettisesti muunnetuista organismeista peräisin olevan aineksen olisi katsottava tarkoittavan kunkin ainesosan sitä osaa, joka on peräisin geneettisesti muunnetuista organismeista. 11) Jotta voidaan vahvistaa, että tällaisen aineksen esiintyminen on satunnaista, toimijoiden on pystyttävä toimittamaan toimivaltaisia viranomaisia tyydyttävät todisteet siitä, että he ovat toteuttaneet tarvittavat toimenpiteet välttääkseen käyttämästä raaka-aineena geneettisesti muunnettuja soijapapuja (Glycine max L.) tai maissia (Zea mays L.) tai muita geneettisesti muunnettuja organismeja, joista peräisin oleva aines on saatettu markkinoille asetuksen (EY) N:o 258/97 mukaisesti, taikka tällaisista organismeista valmistettuja tuotteita. 12) Jotta tämä asetus olisi yhdenmukainen direktiivin 79/112/ETY kanssa, on aiheellista soveltaa raja-arvoa yksittäisiin elintarvikkeiden ainesosiin. 13) Olisi selvennettävä, että samaa lähestymistapaa olisi noudatettava sellaisten elintarvikkeiden ainesosien luettelon laatimiseksi, joihin ei sovelleta asetuksen (EY) N:o 1139/98 merkintävaatimuksia, koska niissä ei ole mainitun direktiivin 1 artiklan 1 kohdassa määritellystä geneettisestä muunnoksesta peräisin olevaa proteiinia ja DNA:ta. 14) Joka tapauksessa elintarvikkeiden ainesosiin ei sovelleta asetuksen (EY) N:o 1139/98 merkintävaatimuksia, kun ne eivät sisällä mainitun direktiivin 1 artiklan 1 kohdassa määritellystä geneettisestä muunnoksesta peräisin olevaa proteiinia tai DNA:ta. On aiheellista selventää, ettei tällainen luettelo ole täydellinen. 15) Joissakin tapauksissa elintarvikkeet koostuvat yhdestä ainesosasta. Tämän vuoksi on selvennettävä, miten tällaisiin elintarvikkeisiin suhtaudutaan mainitun luettelon laatimisen ja raja-arvon soveltamisen yhteydessä. 16) Direktiivin 79/112/ETY säännöksiä sovelletaan tuotteisiin, joita toimitetaan sellaisenaan lopullisen kuluttajan lisäksi myös suurtalouksille. 17) Tässä asetuksessa säädetyt toimenpiteet ovat pysyvän elintarvikekomitean lausunnon mukaiset, ON ANTANUT TÄMÄN ASETUKSEN: 1 artikla Muutetaan asetus (EY) N:o 1139/98 seuraavasti: 1) Korvataan 1 artiklan 1 kohdassa ilmaisu "lopulliselle kuluttajalle" ilmaisulla "lopulliselle kuluttajalle tai suurtalouksille". 2) Muutetaan 2 artikla seuraavasti: a) Korvataan 2 kohta seuraavasti: "2. Erityisiin elintarvikkeisiin ei sovelleta merkintöjä koskevia erityisiä lisävaatimuksia, jos: a) edellä 1 artiklan 1 kohdassa määritellystä geneettisestä muunnoksesta peräisin olevaa proteiinia tai DNA:ta ei esiinny niiden yksittäisissä ainesosissa tai yhdestä ainesosasta koostuvassa elintarvikkeessa; tai b) edellä 1 artiklan 1 kohdassa määritellyistä geneettisesti muunnetuista organismeista peräisin olevan aineksen ja muista geneettisesti muunnetuista organismeista peräisin olevan aineksen, joka on saatettu markkinoille asetuksen (EY) N:o 258/97 mukaisesti, pitoisuus on enintään yksi prosentti yksittäisessä elintarvikkeen ainesosassa tai yhdestä ainesosasta koostuvassa elintarvikkeessa, jos tällaisen aineksen esiintyminen on satunnaista. Jotta voidaan vahvistaa, että tällaisen aineksen esiintyminen on satunnaista, toimijoiden on pystyttävä toimittamaan toimivaltaisia viranomaisia tyydyttävät todisteet siitä, että he ovat toteuttaneet tarvittavat toimenpiteet välttääkseen käyttämästä raaka-aineena 1 kohdassa tarkoitettuja geneettisesti muunnettuja organismeja (tai niistä valmistettuja elintarvikkeita)." b) Lisätään seuraava 2 a kohta: "2 a. Edellä 2 kohdan a alakohdan soveltamisen helpottamiseksi laaditaan täydennettävä luettelo elintarvikkeiden ainesosista ja yhdestä ainesosasta koostuvista elintarvikkeista, jotka eivät sisällä 1 artiklan 1 kohdassa määritellystä geneettisestä muunnoksesta peräisin olevaa proteiinia tai DNA:ta; tällainen luettelo laaditaan direktiivin 79/112/ETY 17 artiklassa säädettyä menettelyä noudattaen ja ottaen huomioon tekniikan kehitys, pysyvän elintarvikekomitean lausunto ja muu asiaa koskeva tieteellinen tieto." 2 artikla Asetuksessa (EY) N:o 1139/98 säädettyjä merkintävaatimuksia ei sovelleta suurtalouksille sellaisenaan toimitettaviin erityisiin elintarvikkeisiin, jotka on laillisesti valmistettu ja varustettu pakkausmerkinnöin yhteisössä tai jotka on laillisesti tuotu yhteisöön ja luovutettu vapaaseen vaihdantaan ennen tämän asetuksen voimaantuloa. 3 artikla Tämä asetus tulee voimaan yhdeksäntenäkymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä tammikuuta 2000. Komission puolesta Erkki LIIKANEN Komission jäsen (1) EYVL L 33, 8.2.1979, s. 1. (2) EYVL L 43, 14.2.1997, s. 21. (3) EYVL L 159, 3.6.1998, s. 4. (4) EYVL L 107, 30.4.1996, s. 10. (5) EYVL L 31, 1.2.1997, s. 69. (6) EYVL L 43, 14.2.1997, s. 1.